CELEX: 32017R1979
Language: bg
Date: 2017-10-31 00:00:00
Title: Регламент (ЕС) 2017/1979 на Комисията от 31 октомври 2017 година за изменение на приложение II към Регламент (ЕО) № 854/2004 на Европейския парламент и на Съвета за определяне на специфичните правила за организирането на официален контрол върху продуктите от животински произход, предназначени за човешка консумация, по отношение на бодлокожите, уловени извън пределите на класифицираните производствени райони (Текст от значение за ЕИП. )

1.11.2017   
            
            
               BG
            
            
               Официален вестник на Европейския съюз
            
            
               L 285/6
            
         РЕГЛАМЕНТ (ЕС) 2017/1979 НА КОМИСИЯТА
   от 31 октомври 2017 година
   за изменение на приложение II към Регламент (ЕО) № 854/2004 на Европейския парламент и на Съвета за определяне на специфичните правила за организирането на официален контрол върху продуктите от животински произход, предназначени за човешка консумация, по отношение на бодлокожите, уловени извън пределите на класифицираните производствени райони
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 17, параграф 1 от него,
   като има предвид, че:
   
               (1)
            
            
               С Регламент (ЕО) № 854/2004 се определят специфични правила за организирането на официален контрол върху продуктите от животински произход, предназначени за консумация от човека.
            
         
               (2)
            
            
               В Регламент (ЕО) № 854/2004 се предвижда, че държавите членки трябва да гарантират, че производството и предлагането на пазара на живи двучерупчести мекотели, живи бодлокожи, живи ципести и живи морски коремоноги подлежат на официалния контрол, описан в приложение II към същия регламент. В глава II от посоченото приложение са предвидени правилата относно класификацията и наблюдението на производствените райони.
            
         
               (3)
            
            
               В глава II от приложение II към Регламент (ЕО) № 854/2004 производствените райони са класифицирани според нивото на фекално замърсяване. Животните, хранещи се чрез филтриране на водата, каквито са двучерупчестите мекотели, могат да натрупват микроорганизми, представляващи риск за общественото здраве. Поради това класификацията на производствените райони се основава на наличието на някои микроорганизми, свързани с фекалното замърсяване.
            
         
               (4)
            
            
               Бодлокожите по принцип не са животни, хранещи се чрез филтриране на водата; следователно няма непосредствен риск те да натрупат микроорганизми, свързани с фекалното замърсяване. Освен това не е известна епидемиологична информация, чрез която правилата, установени в глава II от приложение II към Регламент (ЕО) № 854/2004 по отношение на класификацията на производствените райони, да се свърже с рисковете за общественото здраве, асоциирани с бодлокожите, които не се хранят чрез филтриране на водата.
            
         
               (5)
            
            
               Поради това бодлокожите следва да бъдат изключени от обхвата на правилата, определени в глава II от приложение II към Регламент (ЕО) № 854/2004, относно класификацията на производствените райони.
            
         
               (6)
            
            
               В глава III от приложение II към Регламент (ЕО) № 854/2004 е установен официалният контрол, отнасящ се до събираните извън класифицираните производствени райони миди от сем. Pectinidae и живи морски коремоноги, които не се хранят чрез филтриране на водата; бодлокожите, които не се хранят чрез филтриране на водата, следва да се включат в същата глава.
            
         
               (7)
            
            
               Поради това глава III от приложение II към Регламент (ЕО) № 854/2004 следва да бъде съответно изменена.
            
         
               (8)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   В приложение II към Регламент (ЕО) № 854/2004 глава III се заменя със следното:
   
      „ГЛАВА III:   ОФИЦИАЛЕН КОНТРОЛ, ОТНАСЯЩ СЕ ДО МИДИ ОТ СЕМ. PECTINIDAE, МОРСКИ КОРЕМОНОГИ И БОДЛОКОЖИ, КОИТО НЕ СЕ ХРАНЯТ ЧРЕЗ ФИЛТРИРАНЕ НА ВОДАТА, СЪБИРАНИ ИЗВЪН КЛАСИФИЦИРАНИТЕ ПРОИЗВОДСТВЕНИ РАЙОНИ
      Официалният контрол върху мидите от сем. Pectinidae, морските коремоноги и бодлокожите, които не се хранят чрез филтриране на водата, събирани извън класифицираните производствени райони, се провежда на рибните тържища, в центровете за експедиция и в преработвателните предприятия.
      При този официален контрол трябва да се проверява дали живите двучерупчести мекотели съответстват на здравните стандарти, предвидени в глава V, раздел VII от приложение III към Регламент (ЕО) № 853/2004, както и на другите изисквания на глава IХ, раздел VII от приложение III към посочения регламент.“
   
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.
   
   Той се прилага от 1 януари 2019 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 октомври 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 139, 30.4.2004 г., стр. 206.